Man in hof oor Sedgefield-vrou se moordArgieffoto: Kent Williamson ŉ 50-jarige verdagte het Dinsdag in die landdroshof in Knysna verskyn in verband met die moord op Noreen Hampson (67) van Sedgefield in die Wes-Kaap. Kapt. Malcolm Pojie, woordvoerder van die polisie, het aan Maroela Media bevestig die man het vlugtig in die hof verskyn op aanklag van moord en opsetlike saakbeskadiging. Sy saak is tot 13 Maart uitgestel vir ŉ formele aansoek om borgtog. Hy bly in aanhouding. Hampson is op 2 Februarie met ŉ hamer aangeval, vermoedelik deur een van haar bure. Inwoners het haar hoor skree en het paramedici en die polisie ontbied. Sy is egter op die toneel dood verklaar. Die verdagte is kort daarna aangekeer ná hy glo ook paramedici en polisiebeamptes aangeval het. Hy het ook van die voertuie beskadig van die persone wat eerste by die toneel opgedaag het. Polisiebeamptes het hom met rubberkoeëls geskiet om hom tot bedaring te bring en hom in hegtenis te neem. Die motief vir die aanval is nog nie bekend nie.